Mooi vroue kom in alle groottes en vorms – Love is
Geskryf deur: Immagika Creative Designs
Foto deur: Bianca Romanos Photography
Bruide met 'n voller figuur bejeën dikwels die trourokkopery met angs en kan oorweldig voel deur die menings van kritiese vriende en familie.
Hier is ons raad:
Begin met die elemente wat vir jou mooi is en wat jou gelukkig laat voel.
Onthou, alle meesterstukke begin met 'n visie (droombeeld) eerder as met die praktiese beperkinge.
Vergeet net 'n rukkie lank van jou figuur en ander beperkinge. Ons weet dis vir jou belangrik, maar dit hoef nie alles te oorheers nie. Ons kom later daarby uit en dan sal ons deeglik daaraan aandag gee. Totdat jy besluit het wat vir jou mooi is en jou persoonlikheid en drome weerspieël, parkeer jou figuur heel agter in die ry sodat dit nie jou visie vertroebel nie.
Onthou dat jou troue 'n vreugdevolle tyd is en daarom 'n opbouende, prettige ervaring moet wees. Vermy enigiets of enigeen wat dit kan bederf.
Versamel kreatiewe elemente wat vir jou mooi is en jou opgewonde laat voel, en maak 'n storie-bord van teksture, van materiale en kant. Dit is die dinge waaruit jy jou selfportret gaan skep en jou droomtrourok gestalte gaan gee.
Die regte snit sal jou liggaam vlei en vorm en jou veilig laat voel sodat jy jou droomtabberd met selfvertroue kan dra.
Besoek 'n ervare, betroubare ontwerper wat 'n goeie, ondersteunende en vleiende snit kan voorstel en jou trourok volgens jou liggaamsvorm kan ontwerp en maak.
Liggaamsvorm is baie belangrik in die keuse van 'n ontwerp vir die voller figuur
Die illusie van volmaaktheid kan geskep word deur tekstuur en lyne te gebruik om sekere dele te aksentueer of te verbloem.
Nou kan jy met oorgawe en vreesloos kies waarvan jy hou, want jou trourok gaan oor baie meer as jou rokgrootte. Dit is 'n spieëlbeeld en uitlewing van wie jy is.
Moet jouself nie te ernstig opneem nie.
Hier volg 'n bietjie perspektief omtrent groottes en figure.
Van die wêreld se mooiste vroue se rokgroottes sal jou verbaas.
Kyk net: Marilyn Monroe 16, Sophia Loren 16, Princess Grace van Monaco (Grace Kelly) 16, Nigella Lawson 16, Sophia Vergara 16, Kim Kardasian 18.
Die gemiddelde Amerikaanse vrou se rokgrootte is 16
Die modebedryf neem kennis daarvan dat vroue met voller figure nie meer terugstaan nie en daarom gedy die loopbane van internasionale modelle soos Krissie Teigen, Barbara Brickner, Ashley Graham, Fluvia Lucerda, Justine Legault, Tara Lynn, Georgina Burke, Stephanie Gallagher, Jenny Pur, Lucy Moore en Valerie Lefkowitz. Gaan kyk gerus na die wonderskone Valerie Lefkowitz en ander se foto's en skrywes.
Vertrou jou eie keuse en oordeel.
Jou insig, logika en oordeelsvermoë is net so goed soos 'n maer mens s'n en die feit dat iemand maerder is, maak nie van hom of haar 'n deskundige oor wat jy behoort te dra nie.